Nuwe baba: Liefdesband vir altyd | Baba-En-Kleuter
Nuwe baba: Liefdesband vir altyd
Wetenskaplikes glo al lank dat daar 'n venstertydperk kort ná 'n baba se geboorte is wanneer hulle en hul ma besonder fyn op mekaar ingestel is, en dat 'n baie sterk band tussen hulle in dié tyd gesmee kan word. Daar is intussen gelukkig ook bewys dat binding nie 'n nou-of-nooit-storie is nie.
Binding tussen ouers en hul baba – die opbou van daardie diep, emosionele band tussen julle – is 'n proses wat oor 'n lang tydperk en dikwels onbewustelik plaasvind. Dit kan inderwaarheid al lank voor baba se geboorte begin. Jy was dalk salig onbewus daarvan, maar daardie eerste keer toe jy sy hartklop in die dokter se spreekkamer gehoor of sy opgetrekte lyfie op die sonarskerm gesien het, het julle al gebind. Wanneer en hoe dit gebeur, is egter nie belangrik nie.
Dat dit wel gebeur is, want binding speel 'n groot rol in die emosionele ontwikkeling van kinders. As 'n sterk band tussen 'n ma en haar baba ontbreek, kan dit haar kind se vermoë benadeel om later met ander te bind, sê kenners. Ongelukkig bestaan daar geen towerresep vir binding tussen jou en jou baba nie.